**Արմենակ Միրզոյան**, (օգոստոս, 1910, Նախիջևան,Ալիաբադ - օգոստոսի 4, 1980, Երևան) Հայաստանի ազգային գրադարանի (Ալեքսանդր Մյասնիկյանի անվան պետական գրադարանի) տնօրեն (1953-1956թթ), պատմական գիտությունների թեկնածու, դասախոս, մանկավարժ, մեթոդիստ:

Կենսագրություն
--------------

Պատմաբան, մշակութային գործիչ, գրադարանային աշխատանքի նվիրյալ Արմենակ Բարեղամի Միրզոյանը ծնվել է 1910թ. օգոստոսին Նախիջևանի Ալիաբադ (այժմ Մյասնիկյանաբադ) գյուղում, գյուղացու ընտանիքում։ 1929թ. ավարտել է Նախիջևանի յոթնամյա դպրոցը, ընդունվել Երևանի մանկավարժական տեխնիկում։ 1931թ. տեխնիկումն ավարտելուց հետո աշխատանքի է նշանակվել Շամշադինի շրջանի Բերդ գյուղի դպրոցում։ 1932-ին վերադարձել է Նախիջևան և մինչև 1935թ. աշխատել Բիստ, Նորս գյուղերի դպրոցներում, որպես պատմության ուսուցիչ: 1935թ. էքստեռն քննություն է հանձնել և ընդունվել Երևանի պետական համալսարանի 3-րդ կուրս: 1938թ. ընդունվում է ՍՍՀՄ Գիտությունների ակադեմիայի հայկական մասնաճյուղի պատմության ինստիտուտի ասպիրանտուրան:

Գործունեություն
---------------

1931թ. աշխատել Շամշադինի շրջանի Բերդ գյուղի դպրոցում։ 1932-1935թթ. աշխատել է Նախիջևանի Բիստ, Նորս գյուղերի դպրոցներում, որպես պատմության ուսուցիչ:

1939թ. աշխատել է Երևանի պատմության թանգարանում որպես էքսկուրսավար, մասնակցել ցուցահանդեսների կազմակերպման, նոր նյութերի հայտնաբերման ու հավաքման գործին։

1940թ. ընդունվել է ՍՄԿԿ շարքերը:

1941թ. մեկնել է ռազմաճակատ, մասնակցել Երկրորդ աշխարհամարտին, շարքային զինվորից հասել գվարդիայի մայորի զինվորական կոչման: 1946թ. զորացրվել է մի շարք շքանշաններ ու մեդալներ, պատվոգրեր ու շնորհակալական թերթիկներ ստացած: Վերադառնալով Երևան՝ շարունակել է աշխատել Երևանի պատմության թանգարանում և վերականգնվել ասպիրանտուրայում:

1948թ. պաշտպանել է դիսերտացիա և ստացել պատմական գիտությունների թեկնածուի գիտական աստիճան: Այդ ժամանակից մինչև 1953թ. աշխատել է ՀՍՍՀ Գիտությունների ակադեմիայի պատմության թանգարանում որպես տնօրենի գիտական գծով տեղակալ։

1953-1956թթ. եղել է Ալ. Մյասնիկյանի անվան պետական գրադարանի տնօրեն:

1946թ. մինչև 1956թ. համատեղության կարգով դասավանդել է Երևանի հեռակա մանկավարժական ինստիտուտում, իսկ 1948-1951թթ. եղել է ինստիտուտի պատմության ամբիոնի վարիչը: 1956թ. ընտրվել է հեռակա մանկավարժական ինստիտուտի տնօրենի գիտական գծով տեղակալ՝ ազատվելով Ալեքսանդր Մյասնիկյանի անվան գրադարանի տնօրենի պաշտոնից:

1961թ. ազատվել է պրոռեկտորի պաշտոնից և աշխատել որպես ՍՍՀՄ ժողովուրդների պատմության դասախոս, քաղաքատնտեսություն դասավանդել Երևանի պոլիտեխնիկական ինստիտուտում:

### Ալեքսանդր Մյասնիկյանի անվան պետական գրադարանի (այժմ՝ Հայաստանի ազգային գրադարան) տնօրեն

  

1953-ի մարտի 18-ին Արմենակ Միրզոյանը նշանակվել է Ալեքսանդր Մյասնիկյանի անվան պետական գրադարանի տնօրեն: Գրադարանային գործի ամենածանր շրջանում նրան հաջողվել է հաղթահարել գրադարանի առջև ծառացած դժվարությունները, գրադարանը բեռնաթափել անհատի պաշտամունքի ժամանակ ստեղծված գրականությունից, նոր համալրումներ կատարել, օգնել հանրապետությունում գործող բոլոր գրադարաններին: Նա նոր հիմքերի վրա դրեց գրադարանային գործը: Միրզոյանը եղել է Հայաստանի շրջաններում ու քաղաքներում, մեթոդական ու գործնական օգնություն ցույց տվել տեղի գրադարաններին, թանգարաններին ու մշակույթի մյուս օջախներին:

Հոդվածներ
---------

Արմենակ Միրզոյանը գրել և խմբագրել է բազմաթիվ նյութեր, գիտական հոդվածներ, «Հայ ազատագրական շարժումները Սյունիքում» (1722-1730), «Մխիթար Բեկի կողմից ռուսական կառավարությանն ուղղված ուղերձի հարցի շուրջը», «Երևանի 1724թ. հերոսական պաշտպանությունը թուրքական զավթիչներից», «Երևանի անվան ծագման շուրջը», «Հին Երևանի պատմությունից» և այլն։

Արմենակ Միրզոյանը մահացել է 1980թ. օգոստոսի 4-ին՝ Երևանում:

Ծանոթագրություններ
------------------

1. 1 2  Մելյան, Բալաբեկ (2002). *Գրքի երախտավորներ. կենսագրական համառոտ բառարան*. ISBN 99930-65-08-0.